钦定古今图书集成/理学汇编/学行典/第252卷 > 王汝林
## 钦定古今图书集成/理学汇编/学行典/第252卷 > 王汝林

按《宁波府志》：“王汝林，性倜傥好施，凡贫病过门者，接
之不厌，远近慕其名。陆司寇瑜为诸生时，贫不自存，
往诣汝林，两人素昧平生，即延之入，盛为之礼。次日，
密遣人济陆之家，不以告也。比留连旬日，陆乃自言
其情曰：‘窃慕公高义，幸而款我，其如家累何’？林出陆
家谢启视之，陆起拜曰：‘不虞君之恩我深也’。遂辞归。”
明日，林乃具盛馔而送之，凡寒暑之衣毕备，具赠之
白金，陆辞勿得。及贵，不相闻者久之。后陆以尚书致
仕，还，谒郡守李行，见籍诸人于壁，汝林预焉。陆问：“壁
间之人善邪恶邪？以为恶则善人在焉，以为善又何
善之多邪？”守曰：“否，此皆积恶，吾欲置之死耳。”陆曰：“馀
人吾弗知，若王汝林者，岂非奉化人邪？”守曰：“然，然则
公误矣。”因备述其善状，而汝林弗之知也。盖于时台
有解盗者，汝林遇诸途，曰：“盍挝杀之。”盗闻而憾之，诬
为窝主。守卒释而弗问，汝林亦不为谢。